CELEX: 32020D1223(01)
Language: mt
Date: 2020-11-26 00:00:00
Title: Deċiżjoni tal-Awtorità għall-Partiti Politiċi Ewropej u l-Fondazzjonijiet Politiċi Ewropej tas-26 ta' Novembru 2020 li ma tirreġistrax l-Alliance for Peace and Freedom ASBL (It-test bl-Ingliż biss huwa awtentiku) 2020/C 448/01

23.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 448/1
               
            
         Deċiżjoni tal-Awtorità għall-Partiti Politiċi Ewropej u l-Fondazzjonijiet Politiċi Ewropej
         tas-26 ta' Novembru 2020
         li ma tirreġistrax l-Alliance for Peace and Freedom ASBL
         (It-test bl-Ingliż biss huwa awtentiku)
         (2020/C 448/01)
         L-AWTORITÀ GĦALL-PARTITI POLITIĊI EWROPEJ U L-FONDAZZJONIJIET POLITIĊI EWROPEJ,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta' Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), b'mod partikolari l-Artikolu 9 tiegħu,
         Wara li kkunsidrat is-sottomissjonijiet li rċeviet mingħand l-Alliance for Peace and Freedom ASBL,
         Billi:
         
                     (1)
                  
                  
                     L-Awtorità għall-Partiti Politiċi Ewropej u l-Fondazzjonijiet Politiċi Ewropej (l-"Awtorità") irċeviet sottomissjonijiet mingħand l-Alliance for Peace and Freedom ASBL ("APF") biex tiġi rreġistrata bħala partit politiku Ewropew fit-12 u s-26 ta' Awwissu 2020.
                  
               
                     (2)
                  
                  
                     Il-bażi għal dawn is-sottomissjonijiet jidher li kienet ir-reġistrazzjoni preċedenti tal-APF bħala partit politiku Ewropew skont ir-Regolament (UE, Euratom) Nru 1141/2014 (2),
                  
               
                     (3)
                  
                  
                     Fis-27 ta' Awwissu 2020, l-Awtorità fakkret li l-APF kienet tneħħiet mir-Reġistru b'deċiżjoni tat-13 ta' Settembru 2018 (3), u għalhekk kellha tissottometti applikazzjoni skont ir-Regolament (UE, Euratom) Nru 1141/2014 biex tiġi rreġistrata mill-ġdid.
                  
               
                     (4)
                  
                  
                     Fl-4 ta' Settembru 2020, l-APF issottomettiet għadd ta' dokumenti apparentement identiċi għal dawk li kienu diġà ntbagħtu fit-12 u s-26 ta' Awwissu.
                  
               
                     (5)
                  
                  
                     Fit-8 ta' Settembru 2020, l-Awtorità rċeviet formola ta' sħubija min-naħa tan-Nationaldemokratische Partei Deutschlands (il-Ġermanja).
                  
               
                     (6)
                  
                  
                     Fl-10 ta' Settembru 2020, l-Awtorità tenniet li l-APF kellha tissottometti applikazzjoni biex tiġi rreġistrata bħala partit politiku Ewropew.
                  
               
                     (7)
                  
                  
                     Fit-18 ta' Settembru 2020, l-APF bagħtet aktar dokumenti (flimkien mad-dokumenti preċedenti, minn issa 'l quddiem imsejħa l-"applikazzjoni") li, fost affarijiet oħra, kienu jinkludu formoli ta' sħubija min-naħa tal-Falange Española de las JONS (Spanja) u l-E.LA.SYN. (il-Greċja).
                  
               
                     (8)
                  
                  
                     Fid-19 ta' Ottubru 2020, l-Awtorità infurmat lill-APF li l-applikazzjoni ma kinitx kompluta u nnutat ukoll li, hu x'inhu, tliet formoli ta' sħubija minn tliet Stati Membri biss ċertament ma kinux biżżejjed biex tiġi rreġistrata.
                  
               
                     (9)
                  
                  
                     Fis-26 ta' Ottubru 2020, l-Awtorità adottat valutazzjoni preliminari indirizzata lill-APF, li fiha esprimiet il-fehma preliminari tagħha li l-applikazzjoni ma kinitx tissodisfa – mill-inqas – waħda mill-kundizzjonijiet stabbiliti fl-Artikolu 3(1) tar-Regolament (UE, Euratom) Nru 1141/2014.
                  
               
                     (10)
                  
                  
                     B'mod partikolari, l-APF ma tatx prova li tissodisfa l-kundizzjoni stabbilita fil-punt (b) tal-Artikolu 3(1) tar-Regolament (UE, Euratom) Nru 1141/2014 (ir-"rekwiżiti ta' rappreżentanza minimi").
                  
               
                     (11)
                  
                  
                     Skont dik id-dispożizzjoni, ir-reġistrazzjoni bħala partit politiku Ewropew hija soġġetta għall-kundizzjoni li l-applikant jagħti prova li l-partiti membri tiegħu jkunu rappreżentati – f'mill-inqas kwart tal-Istati Membri – minn membri tal-Parlament Ewropew jew ta' parlamenti u assemblej nazzjonali jew reġjonali, jew li hu jew il-partiti membri tiegħu jkunu rċevew, f'mhux inqas minn kwart tal-Istati Membri, mhux inqas minn tlieta fil-mija tal-voti mitfugħa f'kull wieħed minn dawk l-Istati Membri fl-aktar elezzjonijiet reċenti għall-Parlament Ewropew.
                  
               
                     (12)
                  
                  
                     Fir-rigward tar-rappreżentanza ta' partiti membri, id-dokumentazzjoni li tista' potenzjalment tiġi kkunsidrata fl-applikazzjoni tal-APF hija relatata ma' tliet Stati Membri biss: (i) il-Ġermanja, (ii) il-Greċja u (iii) Spanja, u tali livell ta' rappreżentanza mhuwiex biżżejjed biex jiġu ssodisfati r-rekwiżiti ta' rappreżentanza minimi, li jirrikjedu rappreżentanza f'mill-inqas seba' Stati Membri.
                  
               
                     (13)
                  
                  
                     Barra minn hekk, l-APF ma bagħtitx dokumentazzjoni li tagħti prova li hi jew il-partiti membri tagħha rċevew, f'mhux inqas minn seba' Stati Membri, mill-inqas tlieta fil-mija tal-voti mitfugħa f'dawk l-Istati Membri fl-aktar elezzjonijiet reċenti għall-Parlament Ewropew u, hu x'inhu, l-istess kunsiderazzjonijiet stipulati fil-Premessa (12) japplikaw mutatis mutandis.
                  
               
                     (14)
                  
                  
                     Permezz tal-valutazzjoni preliminari, l-Awtorità stiednet lill-APF biex, sal-10 ta' Novembru 2020, tissottometti bil-miktub kwalunkwe osservazzjoni li xtaqet tressaq u tenniet li, hu x'inhu, l-applikazzjoni ma kinitx kompluta.
                  
               
                     (15)
                  
                  
                     L-APF ma ssottomettiet l-ebda osservazzjoni jew kumment b'risposta għall-valutazzjoni preliminari.
                  
               
                     (16)
                  
                  
                     Fid-dawl ta' dan, l-Awtorità m'għandhiex għalfejn tivvaluta l-merti tal-bqija tal-applikazzjoni.
                  
               ADOTTAT DIN ID-DEĊIŻJONI:
         
            Artikolu 1
            L-applikazzjoni ppreżentata mill-Alliance for Peace and Freedom ASBL biex tiġi rreġistrata bħala partit politiku Ewropew hija rifjutata.
         
         
            Artikolu 2
            Din id-Deċiżjoni għandha ssir effettiva fil-jum tan-notifika tagħha.
         
         
            Artikolu 3
            Din id-Deċiżjoni hija indirizzata lill-
            
                        Alliance for Peace and Freedom ASBL
                     
                  
                        Rue Abbé Cuypers 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            Magħmul fi Brussell, is-26 ta' Novembru 2020.
            
               
                  F'isem l-Awtorità għall-Partiti Politiċi Ewropej u l-
               
               Fondazzjonijiet Politiċi Ewropej
               
                  Id-Direttur
               
               M. ADAM
            
         
         
            (1)  ĠU L 317, 4.11.2014, p. 1.
         
            (2)  Id-Deċiżjoni tal-Awtorità tad-9 ta' Frar 2018 li tirreġistra l-Alliance for Peace and Freedom (ĠU C 193, 6.6.2018, p. 9).
         
            (3)  Id-Deċiżjoni tal-Awtorità tat-13 ta' Settembru 2018 dwar it-tneħħija tal-Alliance for Peace and Freedom mir-Registru (ĠU C 417, 16.11.2018, p. 11).